Վիկտորիա (զբոսայգի)

Վիկտորիա զբոսայգի (, ), հասարակական մեծ զբոսայգի, որը գտնվում է հոնկոնգյան Քուզվեյ Բեյ վարչական շրջանում։ Անվանվել է ի պատիվ Վիկտորիա թագուհու, ում արձանը նույնպես տեղադրված է այստեղ։ Ունի ավելի քան 19 հա հողատարածություն, բաց է ամբողջ տարվա ընթացքում, ինչպես ցերեկային ժամերին, այնպես էլ գիշերային։ Մուտքն ազատ է բոլորի համար։

Զբոսայգում կան շատ շինություններ թենիսով, ֆուտբոլով, բասկետբոլով, հանդբոլով, վոլեյբոլով, լողով և ֆիտնեսով զբաղվելու համար, ինչպես նաև կան վայրեր որտեղ կարող են չմշկել։ Այցելուների համար զբոսայգին բացվել է 1957 թվականին, 2000-2002 թվականների ընթացքում վերանորոգվել է, գտնվում է Հոնկոնգի ժամանցի և մշակույթի նախարարության վերահսկողության ներքո։

Վիկտորիա զբոսայգին համարվում է Հոնկոնգի ամենահայտնի հասարակական այգիներից մեկը, որն իր այցելուների թվով գերազանցում է Հոնկոնգյան և Կաուլունյան զբոսայգիներին։

Պատմություն 
Ավելի վաղ զբոսայգու փոխարեն եղել է «թայֆուններից պաշտպանվելու ապաստան», որը վատ եղանակի ժամանակ պաշտպանել է փոքրիկ ձկնորսական նավերին և զբոսանավերին։ 1950-ական թվականներին հին ծովածոցը ծածկվել է,  ջրափնյա գիծը ետ է քաշվել դեպի հյուսիս, իսկ ազատ տարածքում իշանությունները որոշում են հասարակական զբոսայգի կառուցել։ Աշխատանքների զգալի մասն ավարտելուց հետո, «թայֆուններից պաշտպանվելու ապաստանը» գրավել է զբոսայգու հյուսիսային հատվածը։

1955 թվականին ներկայիս զբոսայգու տարածք է տեղափոխվել Վիկտորիա թագուհու վերանորոգված արձանը (այն պատրաստվել է XIX դարի վերջին Մեծ Բրիտանիայում, ապա տեղադրվել է Հոնկոնգի Կենտրոնական շրջանում, երբ Հոնկոնգը օկուպացվել էր Ճապոնիայի կողմից, արձանը տարվել է Ճապոնիա՝ վերաձուլելու նպատակով, սակայն պատերազմից հետո այն վերադարձվել է)։ Զբոսայգին պաշտոնապես բացվել է 1957 թվականի հոկտեմբերին։ 1972 թվականին կապված Քրոս-Խարբոր թունելի վերանորոգման հետ, զբոսայգու հյուսիսում աշխատանքներ են կատարվել, որի արդյունքում ստեղծվել է Վիկտորիա-Պարկ-ռոուդ փողոցը։

1974 թվականին զբոսայգում սկսել է գործել կենտրոնական մարգագետինը, 1981 թվականին կառուցվել է թենիսի դաշտը։ 1984 թվականին զբոսայգու հյուսիսային հատվածում` Վիկտորիա-Պարկ-ռոուդի երկայնքով կառուցվել է Այլնդ-Իսթերն-միջանցք մայրուղու ուղանցը, որն իրար էր կապում Քուզվեյ Բեյ և Թխայկուսին շրջանները։ 1996 թվականին մի չինացի նկարիչ, ի նշան Հոնկոնգյան «ձանձրալի գաղութային մշակույթի» դեմ ունեցած բողոքի, բարբարոսություն է կատարել. Վիկտորիա թագուհու արձանի վրա կարմիր ներկ է լցրել, և մուրճով ծռել է նրա քիթը։

2000-2002 թվականների ընթացքում զբոսայգին ամբողջովին վերանորոգվել է, որի արդյունքում ստեղծվել են բազմաթիվ սպորտային նշանակություն ունեցող հրապարակներ։ Վերաբացումից հետո զբոսայգին սիրված վայր է դարձել տանը աշխատողների` հատկապես ինդոնեզացիների համար, որոնք կիրակի օրերը հավաքվում են, որպեսզի հաղորդակցվեն հայրենակիցների հետ։ Զբոսայգու հարևանությամբ գտնվող Շուգար-սթրիթ փողոցում կան բազմաթիվ ինդոնեզական խանութներ, որտեղ վաճառում են մթերք, համեմունքներ, SIM-քարտեր, գրքեր, ամսագրեր և երաժշտական սկավառակներ, ինպես նաև կան ինդոնեզական ռեստորաններ և դրամափոխանակման կետեր։ Հոնկոնգում է գտնվում նաև Ինդոնեզիայի գլխավոր հյուպատոսությունը, որը զբոսայգուց մի քանի թաղամաս այն կողմ է` դեպի Լեյթոն-ռոուդը։ Հաճախ հյուպատոսության աշխատակիցները ինդոնեզիացիների համար այգում կազմակերպում են տարբեր երեկույթներ, հավաքներ և կրթական դասընթացներ բաց երկնքի տակ։

2013 թվականին հին բացօթյա լողավազանների փոխարեն կառուցվել են ժամանակակից փակ համալիրներ։ 2014 թվականին Վիկտորիա զբոսայգու հյուսիսային հատվածում սկսվել են շինարարական նոր աշխատանքներ, որոնք հասարակության բողոքի առարկա են դարձել։ Ճանապարհային մայրուղու կառուցման ընթացքում հայտնաբերվել է Երկրորդ համաշխարհային պատերազմի տարիներից մնացած չպայթած հրետանային արկ, որը մասնագետները չորրորդ փորձից հետո ոչնչացրել են։

Աշխարհագրություն
Վիկտորիա զբոսայգին գտնվում է Հոնկոնգ կղզու Քուզվեյ Բեյ շրջանում` «թայֆուններից պաշտպանվելու ապաստան» կոչվող ափին, որը պատնեշով առանձնացված է Վիկտորիա ծովախորշից։ Հարավարևելյան կողմից զբոսայգին սահմանափակված է Քուզվեյ-ռոուդ փողոցով, արևմուտքից` Գլոսթեր-ռոուդ փողոցով, հյուսիսից` Վիկտորիա-Պարկ-ռոուդ փողոցով, արևելքից` Հինֆատ-սթրիթ փողոցով։

Հարավից զբոսայգուն հարակից է Հոնկոնգյան կենտրոնական գրադարանը և բարձրահարկ հյուրանոց  Regal Hongkong-ը, արևելքից` բարձրահարկ բնակելի Պարկ-Թաուերս շինությունը, հյուսիսից` հրշեջ ծառայությունը և Citicorp Centre-ի գրասենյակը, արևմուտքից` Windsor House առևտրային կենտրոնը և բարձրահարկ հյուրանոց The Park Lane Hong Kong-ը։ Զբոսայգու հյուսիսարևմտյան հատվածի մոտ է գտնվում  Տունգլավան-Գարդեն պուրակը։ Զբոսայգու շրջակայքում տեղակայված է մետրոյի 2 կայարան` Քուզվեյ Բեյը և Թխինխաուն, որոնք պատկանում են Այլնդ գծին։ Զբոսայգուն հարակից փողոցներով անցնում են ավտոբուսային երթուղիներ, իսկ Քուզվեյ-ռոուդով անցնում է տրամվայի գիծ։ Մարդաշատ Քուզվեյ-ռոուդ փողոցից դեպի զբոսայգի տանող ճանապարհին կառուցվել են մի քանի հետիոտնային կամուրջներ, որոնք ունեն շարժասանդուղքներ և վերելակներ։

Ծանոթագրություններ

Գրականություն

Արտաքին հղումներ 
 Պաշտոնական կայք
 Photo Gallery
 Victoria Park (տեսահոլովակ)
 Walking in Victoria Park (տեսահոլովակ)

Հոնկոնգի զբոսայգիներ
1957 հիմնադրումներ